O‘zbekiston Prezidenti Belarus Prezidenti bilan uchrashdi

11.10.2017
Sochi shahrida oʻtayotgan Mustaqil Davlatlar Hamdoʻstligi sammiti doirasida O‘zbekiston Respublikasi Prezidenti Shavkat Mirziyoyev bilan Belarus Respublikasi Prezidenti Aleksandr Lukashenkoning uchrashuvi boʻlib oʻtdi. 


Shavkat Mirziyoyev davlat rahbarlarining 2016-yil Samarqandda oʻtgan uchrashuvidan keyin O‘zbekiston va Belarus munosabatlari faollashgani, oʻzaro savdo aylanmasi sezilarli oshganini ta’kidladi. Ikki mamlakat iqtisodiyoti bir-birini toʻldirishi, qishloq xoʻjaligi, toʻqimachilik, mashinasozlik, oziq-ovqat sanoati va boshqa sohalarda foydalanilmagan katta imkoniyatlar mavjudligi qayd etildi. 


Aleksandr Lukashenko Belarus O‘zbekiston bilan hamkorlikni har tomonlama rivojlantirishdan manfaatdor ekanini ta’kidladi. 


Belarus O‘zbekistonga Markaziy Osiyodagi muhim iqtisodiy sherik sifatida qaraydi. Mamlakatlarimiz oʻrtasidagi munosabatlar doʻstlik va oʻzaro manfaatdorlik tamoyillari asosida rivojlanib bormoqda. 


Qoʻshma korxonalar tashkil etish, savdo uylarini kengaytirish, xomashyoni chuqur qayta ishlash boʻyicha hamkorlik qilish masalalari muhokama qilindi. 


Prezidentimiz Shavkat Mirziyoyev Belarus Prezidenti Aleksandr Lukashenkoni O‘zbekistonga taklif etdi.